**สรุป การประชุมเชิงปฏิบัติการระดับเขตกองทุนสุขภาพตำบลเพื่อบันทึกแผนงานโครงการคุณภาพ**

**วันที่ 12 มีนาคม 2564 เวลา 8.30 – 16.00 น. ณ โรงแรมสีมาธานี อ.เมือง จ.นครราชสีมา**

**วัตถุประสงค์** เพื่อ พัฒนาคุณภาพโครงการ โดยการใช้ประโยชน์จากเว็บไซต์ กองทุนสุขภาพตำบล (<http://localfund.happynetwork.org>) สถาบันนโยบายสาธารณะ มหาวิทยาลัยสงขลานครินทร์ และการบันทึกข้อมูลแผนงาน โครงการ และการใช้ประโยชน์ในการติดตามและรายงานผลการดำเนินโครงการ

**กลุ่มเป้าหมาย** เป็น ทีมพี่เลี้ยงพื้นที่ (ตัวแทน สสจ. สสอ.) ผู้รับผิดชอบงานกองทุนหลักประกันสุขภาพในระดับพื้นที่ ส่วนงานสาธารณสุขและสิ่งแวดล้อม องค์กรปกครองส่วนท้องถิ่น และผู้รับผิดชอบงานสร้างเสริมสุขภาพ หน่วยบริการปฐมภูมิ (หน่วยเวชปฏิบัติครอบครัว, โรงพยาบาลส่งเสริมสุขภาพตำบล) โดยเขตสุขภาพที่ 9 นครราชสีมา ประกอบด้วย เทศบาลเมืองปากช่อง, ศูนย์สุขภาพชุมชนเทศบาลเมืองปากช่อง อำเภอปากช่อง จังหวัดนครราชสีมา, กองทุนสุขภาพตำบลสระโพนทอง,กองทุนสุขภาพตำบลหนองโพนงาม, กองทุนสุขภาพตำบลบ้านเป้า อำเภอเกษตรสมบูรณ์ จังหวัดชัยภูมิ และกองทุนสุขภาพตำบลเทนมีย์, เทศบาลเมืองสุรินทร์ อำเภอเมือง จังหวัดสุรินทร์ และมีทีมผู้ประสานงานกลาง และพี่เลี้ยงเขต ประกอบด้วย อ.ภัทระ แสนไชยสุริยา และ คุณสิริลักษณ์ คำสุข ม.ขอนแก่น รวมมีผู้เข้าร่วมประชุมทั้งสิ้น 41 คน

**กระบวนการ** ประกอบด้วย นำเสนอ การทบทวนการใช้งานเว็บไซต์กองทุนสุขภาพตำบล ผ่าน (หนึ่ง) การล็อกอิน ด้วยชื่อผู้ใช้และรหัสเจ้าหน้าที่กองทุน (สอง) การเข้าหน้าเว็บเพจ กองทุนหลักประกันสุขภาพในระดับท้องถิ่น เทศบาล/อบต. ซึ่งแสดงข้อมูล พื้นฐานของกองทุนหลักประกันสุขภาพฯ แต่ละพื้นที่ กราฟแสดงข้อมูลจำนวนโครงการและงบประมาณที่กองทุนหลักประกันสุขภาพฯ ให้การสนับสนุนงบประมาณ จำแนกตามปีงบประมาณ และรายชื่อโครงการ งบประมาณที่ขอ งบประมาณที่ใช้ ที่กองทุนหลักประกันสุขภาพ ให้การสนับสนุนงบประมาณ (สาม) การเข้าสู่หน้าเว็บเพจ แผนงาน ที่กองทุนหลักประกันสุขภาพฯ สร้างขึ้น จำแนกตามปีงบประมาณ แต่ละแผนงาน ประกอบด้วย รายชื่อ และงบประมาณ โครงการที่ควรดำเนินการ, การพัฒนาโครงการ และการติดตามโครงการ และ (สี่) เข้าสู่หน้าเว็บการติดตามโครงการ

หลังจากนั้น ได้เข้าใช้งานจริงหน้าเว็บเพจของกองทุนหลักประกันสุขภาพฯ แต่ละกองทุนฯ ที่เข้าร่วมการประชุม ในหน้าเว็บเพจแรกของกองทุนฯ ที่เป็นการนำเสนอข้อมูลกองทุนฯ มีทั้งกองทุนฯ ที่มีมีข้อมูลทั่วไปของกองทุนฯ มีกราฟแสดงจำนวนโครงการและงบประมาณ และรายชื่อโครงการติดตาม และกองทุนฯ ที่ไม่มีข้อมูลใดๆ คือ ไม่มีข้อมูลทั่วไป ไม่มีข้อมูลจำนวนโครงการ งบประมาณและรายชื่อโครงการติดตาม ซึ่งในกรณีที่ไม่มีข้อมูล สืบเนื่องจากกองทุนฯ ไม่ได้ปรับสถานภาพโครงการจากพัฒนาโครงการเป็น โครงการติดตาม ซึ่งได้ชี้ประเด็นนี้ให้ตัวแทนกองทุนฯ ได้รับทราบ

ในส่วนหน้าเว็บเพจแผนงาน มีทั้งกรณี ที่สร้างแผนงาน แต่ไม่มีรายชื่อโครงการที่ควรพัฒนา, สร้างแผนงาน มีรายชื่อโครงการที่ควรพัฒนา และรายชื่อพัฒนาโครงการ แต่ไม่มีรายชื่อโครงการติดตาม ซึ่งส่งผลให้ไม่มีข้อมูลปรากฏในหน้าเว็บเพจแรกของกองทุนฯ

ในส่วนหน้าเว็บเพจโครงการ พบว่า ส่วนใหญ่แล้ว ยังไม่มีการบันทึกกิจกรรมโครงการฯ สืบเนื่องจากการทำงานไม่ต่อเนื่องภายหลังจากฝึกปฏิบัติในการประชุมในช่วงแรก นอกจากนี้ พบว่า การเขียนวัตถุประสงค์โครงการ ยังขาดความเข้าใจ ทำให้วัตถุประสงค์ที่เขียนไม่ชี้ให้เห็นทิศทางการเปลี่ยนแปลง (เพิ่ม/ลด) ส่งผลให้การระบุตัวชี้วัดไม่สะท้อนวัตถุประสงค์ รวมถึงการเขียนผลที่คาดว่าจะได้รับ

ซึ่งในระหว่างการประชุม ได้ร่วมกันชี้แจงและสร้างความเข้าใจร่วมกันในประเด็นปัญหาที่เกี่ยวข้องกับการสร้างแผนงาน และบันทึกโครงการ จากนั้น จึงเป็นการสร้างแผนงาน บันทึกโครงการ ที่ได้รับการสนับสนุนงบประมาณปี 2564 ซึ่งส่วนใหญ่เป็นโครงการที่อยู่ระหว่างดำเนินการ โดยตกลงร่วมกันว่า แต่ละกองทุนฯ จะบันทึกโครงการเด่นจากส่วนงานสาธารณสุข ขององค์กรปกครองส่วนท้องถิ่น, โครงการเด่น จาก หน่วยบริการสุขภาพ (หน่วยเวชกรรม/เวชปฏิบัติครอบครัว) และโครงการเด่นขององค์กร/กลุ่มประชาชนหรือหน่วยงานอื่น โดยกำหนดช่วงเวลาให้แล้วเสร็จใน 2 สัปดาห์หลังจากการประชุมเชิงปฏิบัติการ เพื่อให้ ทีมประสานงานกลางและพี่เลี้ยงเขต ตรวจสอบและแก้ไขเพื่อให้มีความถูกต้องสมบูรณ์ ในกรณีที่การบันทึกขาดความสมบูรณ์ และไม่สามารถแก้ไขได้ ที่ประชุมตกลงว่า ให้ลบการบันทึกแผนงาน โครงการ นั้นออก เพื่อไม่ให้เกิดความสับสนกับการใช้ประโยชน์จากเว็บไซต์กองทุนสุขภาพตำบล

ในส่วนท้าย ของการประชุม ที่ประชุมได้รับทราบกิจกรรมที่จะมีการดำเนินการต่อเนื่องจากการประชุมครั้งนี้ ซึ่งอยู่ในช่วงเวลา มีนาคม ถึง ต้นเดือนพฤษภาคม 2564 คือ (หนึ่ง) การประชุมเชิงปฏิบัติการในพื้นที่ ซึ่งเป็นการสนับสนุนการทำงานของพี่เลี้ยงพื้นที่และกองทุนฯอื่นที่ไม่ได้เข้าร่วมการประชุมระดับเขตสุขภาพ (สอง) การสนับสนุนการยกระดับคุณภาพกองทุนฯในพื้นที่ โดยพี่เลี้ยงพื้นที่ ซึ่งมีงบประมาณสนับสนุนกิจกรรมการสนับสนุนการยกระดับคุณภาพกองทุนฯ พื้นที่ละ 6000 บาท และ(สาม) การประชุมสรุปผลและบทเรียนการขับเคลื่อนโครงการระดับเขตสุขภาพ

พื้นที่อยู่ระหว่างการหารือกำหนดวัน ซึ่งจะได้แจ้งผ่านไลน์กลุ่มต่อไป

ภัทระ แสนไชยสุริยา

สรุปรายงานการประชุม